《夜观野舟浩歌有感》
宋代·王柏

康衢久寂寞，击壤音微茫。
南风启箫韶，拜手赓明良。
周衰二雅废，凤兮歌楚狂。
楚狂已再变，三闾竟哀伤。
俯仰千载后，嗟嗟情性荒。
梁选尚远思，渊明粹而庄。
开元生李杜，我宋推苏黄。
宗派亦沦坠，纷纷师晚唐。
吟骨不淳古，记魄不自强。
雕镂心肺苦，何曾徵宫商。
濂翁著和澹，感兴开紫阳。
紫阳尚六义，六义兴已亡。
郑卫日盈耳，冰炭搅我肠。
章贡有奇士，野舟刊名章。
古城夜酌句，正义尤洋洋。
游谈到巍荡，百世流遗芳。

作者简介：王柏（1197-1274），字会之，婺州金华人。生于宋宁宗庆元三年，卒于度宗咸淳十年，年七十八岁。少慕诸葛亮为人，自号长啸，三十岁后以为“长啸非圣门持敬之道”，遂改号鲁斋。金华（今属浙江）人。从何基学，以教授为业，曾受聘主丽泽、上蔡等书院。度宗咸淳十年卒，年七十八，谥文宪。柏著述繁富，有《诗疑》、《书疑》等，大多已佚。其诗文集《甲寅稿》亦已佚，明正统间六世孙王迪裒集为《王文宪公文集》二十卷，由义乌县正刘同于正统八年（一四四三）刊行。事见《续金华丛书》本卷末附《王文宪公圹志》，《宋史》卷四三八有传。